[pic] | EUROOPA ÜHENDUSTE KOMISJON |

Brüssel 17.1.2006

KOM(2006) 17 lõplik

2003/0282 (COD)

KOMISJONI ARVAMUS mis on esitatud EÜ asutamislepingu artikli 251 lõike 2 kolmanda lõigu punkti c alusel Euroopa Parlamendi muudatuste kohta nõukogu ühises seisukohas seoses ettepanekuga, milles käsitletakse

EUROOPA PARLAMENDI JA NÕUKOGU DIREKTIIVI patareide ja akude ning patarei- ja akujäätmete ning direktiivi 91/157/EMÜ kehtetuks tunnistamise kohta

MILLEGA MUUDETAKSE KOMISJONI ETTEPANEKUT EÜ asutamislepingu artikli 250 lõike 2 alusel

2003/0282 (COD)

KOMISJONI ARVAMUS mis on esitatud EÜ asutamislepingu artikli 251 lõike 2 kolmanda lõigu punkti c alusel Euroopa Parlamendi muudatuste kohta nõukogu ühises seisukohas seoses ettepanekuga, milles käsitletakse

EUROOPA PARLAMENDI JA NÕUKOGU DIREKTIIVI patareide ja akude ning patarei- ja akujäätmete ning direktiivi 91/157/EMÜ kehtetuks tunnistamise kohta

1. Sissejuhatus

EÜ asutamislepingu artikli 251 lõike 2 kolmanda lõigu punktis c on sätestatud, et komisjon peab esitama arvamuse Euroopa Parlamendi teisel lugemisel tehtud muudatusettepanekute kohta. Komisjon esitab allpool oma arvamuse Euroopa Parlamendi 23 muudatusettepaneku kohta.

2. Taust

Komisjoni ettepanek KOM(2003) 723 lõplik edastati Euroopa Parlamendile ja nõukogule EÜ asutamislepingu artikli 175 lõikega 1 ettenähtud kaasotsustamismenetluse kohaselt 24. novembril 2003. Ettepanek põhines EÜ asutamislepingu artikli 95 lõikel 1 ja artikli 175 lõikel 1.

Euroopa majandus- ja sotsiaalkomitee esitas oma arvamuse 28. aprillil 2004.

Regioonide komitee esitas oma arvamuse 22. aprillil 2004.

Euroopa Parlament esitas oma arvamuse esimesel lugemisel 20 aprillil 2004.

Arvestades Euroopa Parlamendi arvamust ja vastavalt EÜ asutamislepingu artikli 251 lõikele 2 võttis nõukogu 18. juulil 2005 ametlikult vastu ühise seisukoha. Komisjoni teatis ühise seisukoha kohta (KOM(2005) 378 (lõplik)) võeti vastu 23. augustil 2005 ning Euroopa Parlament võttis oma seisukoha vastu 13. detsembril 2005 toimunud teisel lugemisel.

3. Ettepaneku eesmärk

Komisjoni ettepaneku eesmärk on vältida patareijäätmete lõplikku kõrvaldamist, nõudes suletud ahela süsteemi kasutamist kõigi ühenduse turule viidavate patareide puhul. Kavandava suletud ahela süsteemi põhielemendid on i) kantavate patareide kogumise sihtkogus (160 grammi), ii) kantavate kaadmiumpatareide kogumise täiendav sihtkogus (mis nõuaks jäätmevoogude jälgimist), iii) tööstuslike ja mootorsõidukite patareide ja akude prügilatesse ladustamise/põletamise keelamine ja iv) ringlussevõtu miinimumnõuded kõigi kogutud patareide kohta. Lisaks nähakse ettepanekuga ette riigisiseste kogumis- ja ringlussevõtukavade toimimise miinimumeeskirjad, et tugevdada siseturu nõuetekohast toimimist ja tagada võrdne mänguruum kõigile patareide olelustsüklis tegutsevatele ettevõtjatele. Sel eesmärgil tehakse käesolevas ettepanekus ettepanek tootja vastutuse kohta kõigi ühenduse turule viidavate patareide jäätmekäitluse suhtes. Kui kavandatav direktiiv on vastu võetud, tunnistatakse sellega kehtetuks ja asendatakse olemasolevad ühenduse õigusaktid patareide kohta (muudetud direktiiv 91/157/EMÜ ja direktiiv 93/86/EMÜ).

Oma esimesel lugemisel eelistas Euroopa Parlament i) kavandatud suletud ahela süsteemi asemel piirangut kaadmiumi ja plii kasutamisele patareides ja ii) suuremaid kogumise sihtkoguseid (50% ja 60%). Komisjon ei nõustunud kõnealuste muudatustega, kuna mõju hindamise laiendatud analüüs (ExIA) näitas, et kavandatud suletud ahela süsteem võimaldaks samal tasemel keskkonnakaitset väiksemate kulutustega. Seoses kogumise sihtkogustega kiitis komisjon heaks massipõhise asemel müügipõhise sihtkoguste kasutuselevõtmise. Kuna mõju hindamise laiendatud analüüs näitas, et sihtkogus 160 grammi (ehk 40%) oleks kõige tulusam, ei nõustunud komisjon seda suurendama.

Oma ühises seisukohas eelistas nõukogu i) piirangut kaadmiumi ja plii kasutamisele kantavates patareides pakutud suletud ahela süsteemi asemel ja ii) väiksemaid kogumise sihtkoguseid (25% ja 45%). Komisjon nõustus, et uus kättesaadav teave nõukogu mõjuhinnangus on tõestanud, et kavandatud suletud ahela süsteem võiks kaasa tuua märkimisväärseid organisatsioonilisi ja halduskulusid, muutes suletud ahela süsteemi suhteliselt kallimaks. Seega toetas komisjon ühises seisukohas esitatud piirangut kaadmiumi kasutamisele. Komisjon kiitis heaks kogumise pikaajaliste sihtkoguste suurendamise (45%), kuid tegi ettepaneku, et vahe-eesmärgiks oleva sihtkoguse (25%) saavutamiseks võiks ajakava olla veidi ambitsioonikam vastavalt komisjoni esialgsele ettepanekule.

4. Komisjoni arvamus Euroopa Parlamendi muudatuste kohta

13. detsembril 2005 võttis Euroopa Parlament 59 esitatud muudatusest vastu 23. Vastuvõetud 23 muudatusest nõustub komisjon täielikult 12 ja osaliselt ühega. Komisjon ei saa nõustuda 10 vastuvõetud muudatusega.

4.1. Muudatused, millega komisjon nõustub

4.1.1. Muudatused, millega komisjon nõustub täielikult

Muudatusega 3 tehakse ettepanek uue põhjenduse lisamiseks, milles viidatakse nõukogu 1988. aasta määrusele kaadmiumi kohta. See on kavandatava direktiivi artikliga 4 kooskõlas olev kasulik selgitus.

Muudatusega 9 kaotatakse võimalus kehtestada komiteemenetluse põhjal vähese tähtsuse eeskiri ning põhjenduses 17 sätestatakse, et kõik tootjad tuleks registreerida. Komisjon võib nõustuda vähese tähtsuse eeskiri komiteemenetluse põhjal kehtestamise väljajätmisega, kuna selline vähese tähtsuse eeskiri võiks turule meelitada vastutustundetuid tootjaid ning ohustada riikide kogumissüsteemide usaldusväärsust. Tootjate registreerimise nõue on kavandatava direktiivi artikliga 14 kooskõlas ja seepärast on komisjon selle heaks kiitnud.

Muudatusega 12 lisatakse nööpelemendid ja patareikogumid kantavate patareide määratlusele. Selle kasuliku selgituse kiidab komisjon heaks.

Muudatusega 15 asendatakse kogumismäära määratluse sõnastus „lõppkasutajatele müüdud“ sõnastusega „turule viidud“. Komisjon arvab, et see on kasulik selgitus, mida liikmesriikidel on kergem kontrollida.

Muudatusega 17 nähakse ette liikmesriikide kohustus edendada teadusuuringuid, et suurendada patareide keskkonnahoidlikkust. See muudatus on kooskõlas komisjoni esialgse ettepanekuga ning seega vastuvõetav.

Muudatusega 19 kohustatakse liikmesriike võtma meetmeid kogumise maksimeerimiseks ja kõrvaldamise vältimiseks. Selle muudatusega tuuakse uuesti sisse Euroopa Parlamendi esimesel lugemisel tehtud muudatus 27, mille komisjon on juba heaks kiitnud.

Komisjon kiidab samuti heaks muudatuse 25 , millega viiakse kogumismäära määratlus artiklisse 3, kuna see on sõnastamisel kasulik selgitus. Lisaks sellele peab komisjon kasulikuks selgituseks ka liikmesriikidele esitatavat nõuet hakata kogumismäära arvutama nelja aasta möödumisel kavandatava direktiivi jõustumisest, kuna see võimaldab komisjonil ja liikmesriikidel hakata kogumise sihtkogust arvestamiseks kogemusi omandama kaks aastat enne seda, kui sihtkogus ise muutub õiguslikult siduvaks.

Muudatusega 29 täpsustatakse, et kavandatava direktiivi artiklis 10 viitab „parim võimalik tehnika“ inimeste tervise ja keskkonna kaitsele, ning et kõnealuses artiklis nimetatud kavad peaksid vastama ühenduse õigusaktidele. Komisjon nõustub selle muudatusega, kuna see sisaldab kasulikke selgitusi.

Komisjon nõustub muudatusega 31 , milles korratakse komisjoni esialgse ettepaneku artiklit 17.

Muudatuses 32 esitatud ettepanek kustutada mõiste „laialdaselt“ kavandatava direktiivi artikli 12 lõikest 2 on samuti kooskõlas komisjoni esialgse ettepanekuga ja selle võib samuti vastu võtta.

Kooskõlas muudatusega 9 nõustub komisjon ka muudatusega 36 , millega kaotatakse võimalus kehtestada komiteemenetluse põhjal vähese tähtsuse eeskiri.

Komisjon nõustub muudatusega 38, milles nõutakse, et patarei võimsus oleks märgitud etiketile. See muudatus on kooskõlas teatisega tervikliku tootepoliitika kohta (vt peatükk 5.3 „Tarbijatele otsuste tegemiseks vajaliku teabe andmine“. See on kooskõlas ka komisjoni esialgse ettepaneku artikliga 5.

4.1.2. Muudatused, millega komisjon nõustub osaliselt

Muudatusega 41 asendatakse sõna „siht“ sõnaga „tõhusus“, selgitatakse, et liikmesriigid peaksid saavutama ringlussevõtu tõhususe, nõutakse ringlussevõetud raskmetalli suletud ahela süsteemi, suurendatakse ringlussevõtu tõhususe eesmärke keskkonnaohutute patareide puhul 50 protsendilt 55 protsendini ning sätestatakse, et tõhusust saab muuta komiteemenetluse põhjal. See muudatus on osaliselt vastuvõetav. Suletud ahela süsteemile viitamisega ei saa nõustuda, kuna komisjon on nõustunud seisukohaga, et see võib tuua kaasa probleeme rakendamise ja maksumuse seisukohalt. Selle muudatuse ülejäänud osad on komisjon heaks kiitnud. Viide „tõhususele“ ja ringlussevõtu tõhususele 55-protsendilise sihtarvuga keskkonnaohutute patareide puhul on kooskõlas komisjoni esialgse ettepanekuga, mis põhines komisjoni laiendatud analüüsil mõju hindamise kohta. Viide tehnilistele kohandustele komiteemenetluse põhjal on kookõlas kavandatava direktiivi artikli 10 lõike 5 punktiga b.

4.2. Muudatused, mille komisjon tagasi lükkab

Muudatusega 11, millega muudetakse sisu kavandatava direktiivi keskkonnaeesmärkide määratlemiseks, ei saa nõustuda, kuna see ei ole kooskõlas õigusaktide väljatöötamise institutsioonidevahelise kokkuleppega.

Muudatusega 14 selgitatakse, mida tähendab „energia saamine jäätmetest“ kavandatava direktiivi artikli 3 lõikes 8. Komisjon ei nõustu selle muudatusega. Kavandatavas direktiivis keskendutakse patareide käitlemisel ringlussevõtule, mitte energia saamisele jäätmetest. Lisaks võiks mõiste „energia saamine jäätmetest“ läbi vaadata jäätmetekke vältimise ja jäätmete ringlussevõtu temaatilise strateegia raames.

Muudatusega 18 nähakse ette nõue, et kasutajad peaksid saama patareisid kergesti eemaldada, ning erandite nimekiri muudatuses 40 . Nende muudatustega ei saa nõustuda. Keskkonna seisukohast on see nõue ülearune, kuna elektri- ja elektroonikaseadmete jäätmeid käsitleva direktiiviga nõutakse seadmetesse paigutatud patareide kogumist. Tehnilisest seisukohast võib see takistada selliste seadmete tehnoloogilist arendamist, mille patareid on seadmesse joodetud.

Muudatusega 20 kaotatakse kantavate patareide riiklike kogumiskavade koostamisel viide rahvastiku tihedusele. Lisaks täpsustatakse selles, et kogumispunktidel ei pea olema direktiivi 75/442/EMÜ või 91/689/EMÜ kohast litsentsi. Komisjon ei nõustunud Euroopa Parlamendi esimesel lugemisel viidet rahvastiku tihedusele välja jätma. Täpsustus, et kogumispunktidel ei pea olema direktiivi 75/442/EMÜ kohast litsentsi, on tarbetu, kuna seda juba hõlmab kavandatud direktiivi artikli 7 lõige 2.

Muudatusega 23 kohustatakse tarnijaid kantavaid patareisid tagasi võtma. Komisjon ei nõustu sellega, kuna seda juba hõlmab kavandatava direktiivi artikli 7 lõike 2 punkt b, millega vastavalt lähimuspõhimõttele jäetakse kantavate patareide kogumisel tarnijate osa liikmesriikide otsustada.

Muudatusega 24 kaotatakse liikmesriikide võimalus vastu võtta säilitamiskavasid ja kehtestatakse konkreetsed tingimused majandushoobade vastuvõtmiseks. Komisjon ei nõustunud selle parandusega, kuna majandushoobade kasutuselevõtmine peaks jääma liikmesriikide otsustada. Tingimusi riiklike majandushoobade vastuvõtmiseks on juba reguleeritud Euroopa Ühenduse esmaste õigusaktidega.

Komisjon ei nõustu muudatusega 33 , millega muudetakse tootjad avalike teabekampaaniate eest rahaliselt vastutavaks. Komisjon arvab, et see küsimus, mis on juba hõlmatud kavandatava direktiivi artikli 17 lõikega 2, tuleks vastavalt lähimuspõhimõttele jätta liikmesriikide otsustada.

Komisjon ei nõustu muudatusega 34 , milles reguleeritakse tootja vastutust varem kogutud jäätmete eest, kuna komisjon eelistab jätta selle küsimuse vastavalt lähimuspõhimõttele liikmesriikide otsustada.

Muudatusega 37 kohustatakse tarnijaid teavitama lõppkasutajaid võimalusest tagastada kantavate patareide jäätmed nende müügikohta. Komisjon ei nõustu selle parandusega, kuna kavandatava direktiivi artikli 17 lõike 2 kohaselt tuleks see küsimus vastavalt lähimuspõhimõttele jätta liikmesriikide otsustada.

5. Järeldus

EÜ asutamislepingu artikli 250 lõike 2 kohaselt muudab komisjon vastavalt eespool esitatule oma ettepanekut.